Kui nüüd vahelduseks algusest alustada, siis reedeõhtune bussisõit  Tallinnast Haanjasse möödus ülimalt eufoorilises meeleolus - kohale  jõudes olid kõigil kõhu- ja näolihased  naerukrampidest valusad. No  seal pimedas kongis 4 tundi sõites pole ju muud teha kui igasugu  pikantsete lugudega üksteist üle trumbata. Kui parajasti Walkida ei  saa siis Talkimine peab ikka jätkuma   Kurgjärve tervitas meid +1  kraadise mõnusalt sombuse ilmaga. Täpselt nagu tellitud meie juba  traditsiooniks kujunevatele H100 ebaharilikele  järelnoppimisüritustele. Korkisime  enne uinumist lahti veel Võrust  ostetud Vana Tallinna ja keefiri ja Jürgen segas soovijatele valmis  unedringid.